****** **СЪЮЗ НА ЛЕСОВЪДИТЕ В БЪЛГАРИЯ**

София, 1303, ул. „Антим I“ № 17 тел.: 02 9818632

**ДO**

**Д-Р ИНЖ.АЛЕКСАНДЪР ДУНЧЕВ**

**ИЗПЪЛНИТЕЛЕН ДИРЕКТОР**

**НА ИАГ ПРИ МЗХ**

**П Р Е Д Л О Ж Е Н И Е**

**ОТ ПРОФ.Д-Р ИВАН ПАЛИГОРОВ-ПРЕДСЕДАТЕЛ НА СЛБ**

**УВАЖАЕМИ ГОСПОДИН ИЗПЪЛНИТЕЛЕН ДИРЕКТОР,**

Във връзка с постъпили до ръководството на СЛБ сигнали за затруднения със снабдяването с дърва за огрев на лесовъди пенсионери, отдали голяма част от живота си на обучението на ученици в специализираните средни училища по горско стопанство, на студенти в специалността „Горско стопанство“ на ЛТУ, както и на изследователи от ИГ при БАН с решение на свое заседание от 13.12.2017 г. Управителният съвет на СЛБ Ви предлага в предстояща процедура по промени на Закона за горите да се допълни текста на чл.193, ал.3:

*„(3) (Доп. - ДВ, бр. 60 от 2012 г.) Работниците и служителите на Изпълнителната агенция по горите и нейните структури, на централните управления на държавните предприятия по чл. 163, на държавните горски стопанства, държавните ловни стопанства, учебно-опитните горски стопанства и на общините - собственици на гори, могат да ползват ежегодно до 10 пространствени куб. м дърва за огрев от горските територии - държавна или общинска собственост, срещу заплащане на разходите за добив.*

Като текстът стане:

*„(3) (Доп. - ДВ, бр. 60 от 2012 г.) Работниците и служителите на Изпълнителната агенция по горите и нейните структури, на централните управления на държавните предприятия по чл. 163, на държавните горски стопанства, държавните ловни стопанства, учебно-опитните горски стопанства и на общините - собственици на гори, преподавателите и служителите от ЛТУ и ИГ при БАН, както и учителите от специализираните професионални гимназии по горско стопанство, могат да ползват ежегодно до 10 пространствени куб. м дърва за огрев от горските територии - държавна или общинска собственост, срещу заплащане на разходите за добив.*

*А в ал. 4, на чл. 193 да се допълни следния текст:*

*(4) С правата по ал. 3 се ползват след пенсионирането си и лица с трудов или служебен стаж над 20 години, работили в администрации, образователни и/или изследователски институции, структури или при търговци, чиито служебни задължения са били свързани с управлението, стопанисването или ползването на горски територии - държавна или общинска собственост, както и съпругът на починал служител, когато е в пенсионна възраст.“*

Надяваме се в дългосрочен план, независимо от трудностите, които биха се създали, да се отчете мнението на българските лесовъди, свързали живота си с подготовката на специалисти със средно и висше образование, както и с изследователите от научните институции, посветили живота си на Българската гора, което ще бъде израз на ползотворното ни сътрудничество.

Председател на СЛБ:

проф.д-р Иван Палигоров